
Landboliv 1958-2000









Introduktion


Ved Karen Stevns, datter af Estrid og Povl Stevns


Velkommen til fortællingen om et levet landboliv på Stenum Vesterhede mellem Løkken og Brønderslev i Nordjylland fra 1958 og frem til 2000.


Den handler om mine forældre, Estrid og Povl, der købte en gammel gård med 40 tønder land god jord i den periode, hvor der kun var få motoriserede maskiner i landbruget, og hvor der i husholdningen ikke var alle de moderne hjælpemidler, vi har i dag. De var nygifte, da de tog over.


Min far blev uddannet landmand og arbejdede i den anledning bl.a. hos en storbonde i Vrensted og på Vrejlev kloster. Far var fra nabobyen Vrensted, hvor han var søn af præsten og præstekonen. Han var den eneste på sin årgang i skolen, der fik realeksamen. Farforældrene var højskoleforstanderpar i Kvissel i Vendsyssel, og morforældrene drev en stor købmandsforretning i Ruds Vedby på Sjælland.


Min mor var uddannet sygeplejerske efter studentereksamen. I al sin skoletid gik hun kun i pigeskoler. Hun var fra Frederiksberg i København og var datter af arkivaren i Det kongelige danske videnskabernes Selskab. Hendes farfar var oberst og hendes morfar var præst i Aalborg – og kvinderne husmødre. Så selv om mine forældre blev ejere af en mindre gård, der med tiden blev til et husmandssted, så havde de en del veluddannede i familien, og det kom også til at præge deres liv i Stenum. De levede et sted mellem bondesamfundet og borgerskabet og satte pris på viden og kunnen, og de engagerede sig i forskellige faglige organisationer.


Ud over at handle om mine forældre, viser fortællingen også, hvordan vilkårene var på landet fra slutningen af 1950´erne, og hvordan de ændrede sig over årtierne. I den periode blev det muligt at opdyrke meget mere land per landmand på grund af de mange nye og større maskiner. Mange karle og piger og andre medhjælpere forsvandt fra landbruget. Det blev mindre rentabelt at have et lille landbrug, og mange tidligere hjemmearbejdende landbokvinder blev udearbejdende for at tjene penge til familien. Mange smålandmænd blev også deltidslandmænd med måske et industri-arbejde ved siden af. Med tiden blev mange af de mindre landbrug helt nedlagt, og jorden blev købt op af nabogårde, der blev større og større. Kvindernes position blev i den tid også ændret som i resten af samfundet fra at være hjemmearbejdende medhjælpende hustruer til at være selvstændige udearbejdende kvinder med egen økonomi.


Far valgte at blive landmand, da han gerne ville have et frit erhverv, hvor han selv kunne bestemme. Han elskede sit job og havde orden i tingene. Der var både ryddeligt, og han holdt regnskab med det hele - ikke bare over økonomien, men han holdt også nøje orden på dyreholdet med fortløbende registrering af antal og med foderplaner. Han holdt regnskab med sædskifte, gødningsplaner, så- og høsttider, pløjetider, og han holdt regnskab med nedbørsmængder og frostperioder. Far var interesseret og engageret i, hvad der rørte sig i landbruget, og han var bl.a. med som underviser og i tillidsposter i landboforeningen og i slagteriet, hvilket for en del af engagementerne også gav en kærkommen biindtægt. Han fløjtede næsten altid, når han gik i stalden og passede dyrene. Humøret var ekstra højt, når det hele flaskede sig godt. Til gengæld var det lidt trykket, når vejret over længere tid ikke artede sig ordentligt, eller når økonomien var klemt. Det huede ham heller ikke, at der med årene blev flere og flere ydre restriktioner og kontroller pålagt landbruget.


Mor blev aldrig rigtig glad for sit sygeplejerskeerhverv, så hun kastede sig ud i det med stor iver, da hun i stedet blev gårdmandskone. Hun var flittig og ville gerne lære det hele hurtigt, også selv om det var fysisk hårdt. I starten var hun medhjælpende hustru, men efter der var kommet flere børn, enedes mine forældre om, at far passede bedriften, mens mor passede børn, hus og have. Mor har altid sat barren højt med hensyn til kvalitet – med tendens til perfektionisme – og med hensyn til, hvor meget hun ville nå. Hun indrettede huset nydeligt med bl.a. egne syede gardiner og pæne ting, holdt det rent og vedligeholdt det med jævnlig tapetsering, maling og gulvlakering. Hun var den primære omsorgsperson for 5 børn, der først kom ud af huset, da de startede i 1. klasse, og hun ønskede, de skulle være velopdragne og klare sig godt i skolen. Desuden holdt mor en stor køkkenhave, en stor prydhave, gårdspladsen og læbæltet. Hun bidrog til at holde den sparsomme økonomi i gang ved at udnytte gårdens ressourcer så godt som muligt, ved at købe ind på tilbud og ved at sy til sig selv og børnene. Hun gik også meget op i håndarbejde. På et tidspunkt blev hun nødt til at tage job som sygeplejerske ved siden af på grund af en rigtig dårlig økonomi i landbruget. Det var alt for meget til en person, og det er ikke så sært, at hun i en årrække var plaget af over-belastningssymptomer med udmattelse, hovedpine, migræne, vejrtrækningsbesvær og højt blodtryk. Men hun ville ikke klage, og hun ville klare det selv - hun ville passe det, hun havde påtaget sig.


Mor fik førtidspension som 56-årig efter mange års krævende arbejde. Desuden døjede hun meget med slidgigt i sine hofter og fik tidligt hofteproteser.


Far gik på efterløn som 60-årig i 1993, da han på det tidspunkt fandt det mest hensigtsmæssigt. Samfundet bad også folk om at gå tidligt på pension, så de unge kunne komme til. Jorden blev forpagtet ud, men mine forældre blev boende på gården, indtil de i 2000 fik den solgt og derefter kontant kunne købe et nybygget, svensk træhus i Serritslev nord for Brønderslev. Efter mange år blev de nu endelig fri for økonomiske problemer og kunne nyde det nye hus og anlægge en flot have. Og der blev tid og mere overskud til også at dyrke egne interesser og komme ud at se lidt mere af verden.


Teksterne i denne bog er samlet i første halvdel af 2024. Far har i mange år skrevet om sin barndom i Vrensted og om sine forfædre, men i de senere år har han også skrevet en del om sit eget og mors liv. Det har været skrevet som en familiehistorie eller har været brugt ved foredrag eller som taler til særlige lejligheder. Han har også i mange år skrevet digte, hvoraf nogle er medtaget her. En del af hans skriverier er udkommet i ”Vrenstedhistorier”, hvor han har været en meget flittig bidragyder, i ”Barn af Vendsyssel XII” samt i en privat udgivelse fra 2024 ”Povl Stevns – mine skriv”.


Mor har gennem årene skrevet mange breve hjem til sine forældre og sin lillebror. De giver et fantastisk direkte billede af livet på landet med de glæder og sorger, der var. Brevene er skrevet med en vis lethed, for der var ikke grund til, forældrene skulle vide, hvis tingene faktisk var for hårde eller svære. Selv om brevene tyder på stor hjertelighed overfor forældrene, havde mor dog et noget anstrengt forhold til dem. Men det var en selvfølgelighed, at mor og forældrene (især mormor) skrev sammen. Det er dog tydeligt at læse, at der var rigtig meget at se til. Overskrifterne foran brevene har jeg sat på for at lette læsbarheden. Jeg har efter overvejelse besluttet, at alle brevene skal med. Det betyder, at der er mange gentagne emner, men dels er der forskellige nuancer, og dels vidner de også om de gentagne opgaver i landbolivet - for eksempel den meget besværlige roedyrkning, der ofte fyldte meget. Desuden er der mulighed for at kigge efter de emner, der særligt interesserer. Bl.a. kan man kigge lidt på, hvordan der ses anderledes på børnepasningen dengang og nu. Har du ikke lyst til at læse alle brevene på en gang, så kig efter overskrifterne og vælg ud.


Endelig har jeg i april 2024 interviewet mine forældre om emner, der ikke var med i fars tekster og mors breve, eller som kunne uddybes mere. Mine forældres liv har været præget af arbejdsomhed og stor pligtfølelse. Der har været modgang, frustrationer og mange år med økonomisk usikkerhed, men mest af alt har glæden ved tilværelsen og kærligheden til hinanden præget deres liv. De har haft et fælles ståsted i tilværelsen, som har givet mening og fylde. I 2023 nåede de sammen endnu en milepæl: krondiamantbryllup efter 65 års ægteskab.


Min mor og far er nu i efteråret 2024 hhv. 92 og 91 år, men de er helt åndsfriske og klarer sig ved hinandens hjælp fortsat i deres træhus med egen have. De har været med i hele processen og har godkendt det medtagne stof. Billederne i bogen er alle fra familiealbummene. Billedteksterne har jeg skrevet. Flere steder har jeg lavet små baggrundsnotater.


Til sidst i bogen er en oversigt og børn, børnebørn og oldebørn på nuværende tidspunkt.


Rigtig god læselyst!









Estrids baggrund


Født 7. januar 1932 på Normasvej 32, Valby (senere under Frederiksberg)


Forældre: Asger Lomholt, født 1901, gift 1926 med sin kusine Karen Johanne Lomholt, født 1903. Asger Lomholt var søn af en oberstløjtnant og direktør for hærens tekniske korps Niels Ebbesen Lomholt (f. 1864) og hustru Clara Lomholt. Han tog både matematisk og sproglig studentereksamen og blev cand.theol. som 26-årig. Han blev arkivar i Det kongelige danske videnskabernes Selskab, hvor han var i over 50 år.


Karen Johanne Lomholt var datter af præsteparret ved Budolfi kirke i Ålborg Nikolaj og Jensine Laurine Lomholt og blev student fra Ålborg, hvilket få piger gjorde på den tid. Hun var hjemmearbejdende husmor med en del interesser – bl.a. Porto Novo missionen, håndarbejde og historie.


Døbt 7. februar i Vartov kirke


Konfirmeret 14. april i Vartov kirke


Søskende: Storebror Andreas og lillebror Helge


Skolegang:


Søndermarksskolen 1.-9. klasse


Rystensten Gymnasium, sproglig student fra 1950.


Pige i huset


Danmark: Svend og Louise Jungløv, Valby. August 1950 - September 1951


London: Mrs. Trilling, Hampstead, 1 år lige derefter.


Sygeplejerskeuddannelsen


1952-56: Elev på Københavns Amts Sygehuse, Hellerup. Operation, skadestue, børneafdeling og mælkekøkken.


Jan.-feb. 56: Barselafdelingen på Sønderborg sygehus.


Marts - aug. 56: Psykiatri på Augustenborg sygehus.


Askov højskole


November 1956 - maj 1957


Sygeplejerskeansættelser I:


Maj - aug. 1957: Rudolf Bergs Hospitalet, hudsygdomme.


Sept. 1957 - 15. juni 1958: Diakonissestiftelsen, mest kirurgisk enestue-gang.


Viet


28. juni 1958 i Vartov kirke af pastor Thorvald Balslev


Gårdmandskone på Teglgården


1958 - 2000


Sygeplejerskeansættelser II





	1971 - 76:

	Brønderslev sygehus





	1981 - 82:

	Lundgården; Vrå Plejehjem





	1983 - 85:

	Plejehjemmet Kornumgård ved Brønderslev





	1985 - 87:

	Nattevagt i hjemmeplejen i Brønderslev







Fritidsinteresser inden livet på Teglgården


Estrid spillede klaver fra syvårsalderen. Som ung spillede hun cello i 4 år. Hun var ivrig KFUK spejder i Sct. Thomas sogn, blev patruljefører og opnåede Riddersnoren. Som sygeplejeskeelev roede hun i Hellerup og Augustenborg roklubber. Hun var bl.a. med på en noget vovet tur fra Augustenborg til Fyn. Estrid har altid været glad for sprog – engelsk, tysk og fransk.


Hun syede allerede som helt ung sit eget tøj.









Povls baggrund


Født 13. oktober 1933 i Vrensted præstegård


Forældre


Aage Stevns, født 1903 som søn af forstanderparret på Kvissel Højskole i Vendsyssel Ole og Dorthea Stevns, gift med Inger Bendtsen (gift Stevns) født 1907 som datter af købmand Povl Bendtsen og hustru Thyra Bendtsen (f. Helms) i Ruds Vedby på Sjælland. Aage Stevns blev præst i Vrensted og Thise sogne fra 15. jan. 1930 samt provst for Børglum og Hvetbo Herreder i 1948-52. Han døde 26.10.52 af hjertesvigt som følge af gigtfeber som ung, kort tid efter Povl var fyldt 19 år. Han var meget aktiv i modstandsbevægelsen.


Inger Stevns var som ung på udlandsophold i Schweiz. Hun arbejdede hjemme og som præstekone. Som enke flyttede hun til en villa i Brønderslev med de tre yngste børn. Hun fortsatte med at være tilknyttet præstekredsen og var endvidere ivrig indenfor lokalhistorie.


Døbt: 3. december 1933.


Konfirmeret: 4. april 1948


Søskende: 6 børn i alt, 3 store og 3 små: Musse, Hanne, Povl, Kirsten, Ole, Else


Skolegang


Vrensted Byskole fra 1.4.1940. Landsbyskole med 1 lærer til de store og en 1 lærerinde til de små.


Løkken Realskole fra aug. 1944 - juni 1949 (Povl var den eneste fra årgangen i Vrensted, der tog realeksamen)


Landbrugsuddannelse, værnepligt mm





	Aug. -sept. 1949

	Prøvetid ved landbruget hos en morbror på Sydsjælland.





	1. nov. 49 - 1. nov. 52 1952 - 53 april 53 - 1. maj 1954

	Ansat hos gårdejer Niels Østergaard, Vrensted Vrå Højskole Ansat på Vrejlev kloster, fra november 53 som 1. elev





	11. maj 54 - 10 sept. 55 sept. - okt. 55 1. nov. 55 - marts 56 april - okt. 1956

	Værnepligtig i Livgarden i 16 mdr. Ansat på Holmen, Vrensted Ladelund landbrugsskole Demonstrationsbrug for kvæg i Odsherred







Askov højskole


3. nov. 56 – 31. marts 57


USA


10 måneder som landbrugsmedhjælper. 6 ½ mdr. på malkefarm i Oregon og 3½ mdr. på rosengartneri i Californien


Gårdejer


Købt Teglgården i Stenum - skødet underskrevet 28. maj 1958


Viet


d. 28. juni 1958 i Vartov kirke ved pastor Thorvald Balslev


Fritidsinteresser inden livet på Teglgården


Povl tog på jagt med sin far eller alene fra 16-årsalderen. Han var lystfisker også inspireret af sin far. Som ung spillede han fodbold, var spejder og gik til dans.


Han var med i husflidsskolen og ungdomsforeningen.









I lyst og nød


skrevet af Povl


Estrid og Povl mødes på Askov Højskole


Povl tager et år til USA


De køber gård og bliver gift


Ouverturen


Få km vest for Vejen ligger Askov højskole, der blev grundlagt i 1865 af lærere fra Rødding Højskole, der efter krigen i 1864 var kommet til at ligge syd for den dansk-tyske grænse ved Kongeåen. Skolen blev i mange år betragtet som landets førende folkehøjskole ikke mindst på grund af dens udbud af kurser med 1, 2 eller 3 års varighed. Samtidig var højskolen gennem en længere årrække den eneste, der havde både piger og karle samtidig.


3. november 1956 rykkede et nyt hold elever ind på skolen for at starte på det halvårlige vinterkursus; - karle og piger mellem hinanden, som skik var. Efter indskrivningen på kontoret udleveredes nøgler til de anviste værelser. For mit vedkommende gjaldt det et enmandsværelse i Hvide Hus, som jeg straks tog i besiddelse og efter bedste evne indrettede med de få ejendele, jeg medbragte. Det var mit tredje kostskoleophold. Først var der Vrå Højskole vinteren 1952-53, dernæst Ladelund Landbrugsskole vinteren 1955-56 og nu Askov.


Hvad ville vinteren bringe? Det var ikke nogen fast tradition, at vi i familien tog på højskole. Dog skal nævnes, at min farmor og farfar havde været elever på forskellige højskoler – bl.a. Askov – og sammen i mange år som forstanderpar havde drevet højskoler i Kvissel, Støvring og Voldby. I studietiden var far en måneds tid elev på Askov, men af mine søskende have kun Hanne været på højskole en sommer og Musse været på husholdningsskole.


Blandt de elever, jeg traf på skolen i begyndelsen af opholdet, var en ung landmand, der netop var vendt hjem til Danmark efter et 18 måneders studieophold i USA og nu stilede efter at kunne fortsætte med at studere til landbrugskandidat på Landbohøjskolen efter Askov-opholdet. Han deltog på skolen i et kursus i matematik, som han ikke tidligere havde beskæftiget sig med og kom desangående flere gange op til mig for at få hjælp til opgaverne. Bekendtskabet medførte, at han tilbød mig hjælp til at få job på en malkefarm i Oregon, hvor han havde været, hvis det var noget, jeg kunne tænke mig. I bekræftende fald ville han fremskaffe mig et ansættelsesbrev og i øvrigt assistere mig med ansøgning om studierejse derover gennem Danmark-Amerika fonden. Jeg havde først tænkt på et kortere ophold i udlandet og fandt derfor ideen god nu, hvor jeg efterhånden havde prøvet forskelligt indenfor landbruget herhjemme som karl, elev samt et halvt år som konsulent under Kvægforsøgene, og da jeg endvidere havde været på landbrugsskole samt afsluttet min militærtjeneste, fandt jeg tidspunktet passende og besluttede mig for at tage mod tilbuddet og tage af sted, hvorefter jeg fik sat det hele på skinner, så jeg kunne være klar til afrejse med Amerikabåden i april 1957.


Hvordan tiden på Askov skulle administreres, var for en stor del overladt til den enkelte at afgøre. Visse fag, herunder foredragene, var dog obligatoriske, men ellers lavede vi selv vores timeplaner. I spisestuen havde vi vore faste pladser, men hvad vi nød udover hovedmåltiderne, foregik på værelserne eller i de små tekøkkener, der fandtes rundt om i de forskellige huse på området.


Den 26. januar 57 fyldte en af eleverne, Inge Knudsen, 25 år, og det skulle naturligvis fejres med te-selskab i Hvide Hus. Bandt de indbudte gæster var foruden undertegnede en sød og charmerende sygeplejerske fra Frederiksberg, som jeg i forvejen havde haft svært ved at overse blandt tilhørerne i foredragssalen, hvor vi jo alle havde mødepligt. Det blev vores skæbne og medførte, at vi siden da travede lange ture sammen i Askov og nærmeste omegne og efterhånden fandt ud af, at vi hellere måtte vedligeholde forbindelsen, mens jeg var i Staterne, for den plan skulle der ikke laves om på.


[image: ]


Da foråret kom, fulgte Estrid mig til båden i Københavns Havn, hvor jeg gik ombord på den norske Amerikabåd ”Bergensfjord” for at påbegynde den 10 døgns lange rejse over Atlanten. Foran lå nu et års fravær med afsavn og ventede. Den 8. maj 57 anløb vi New Yorks Havn, og for første gang kunne jeg nu sætte min fod på det amerikanske kontinent. Selv om turen derover foregik på turistklasse, blev det en stor oplevelse for mig. Endnu i dag husker jeg mødet med spisesalen på båden, hvor vi sad ved mindre, runde borde og var de samme spisehold på hele overfarten. Aldrig havde jeg dengang været udsat for lignende anretninger, - og så var det hele betalt i forvejen. I de pladser, jeg havde haft, var jeg vant til almindelig bondekost med en overflod af stegt og kogt flæsk, vandgrød, sødgrød, kærnemælksvælling, kålsupper o.l., og på skolerne var der også blevet sparet på budgettet. Men på båden var der overflod, selv på billigste turistklasse til 180 dollar for en enkeltbillet.


Efter landgangen i New York var der nogle timers ophold til lidt sightseeing i byen, inden rejsen fortsattes med bus vestpå gennem Staterne til Oregon. Opholdet blev brugt til en tur til Rockefeller Centret sammen med en soldaterkammerat, der også var med båden. Udenfor centret blev vi kontaktet af en pæn, ældre herre, der kunne se, vi var danske. Han fulgte os først op på centrets 29. etage, hvorfra vi fra et vindue kunne tage et fotografi ned over centrets berømte skøjtebane. Dernæst tog han os med til Standard Oils kontor, hvor han tilsyneladende havde en stor stilling at måle efter den respekt, personalet viste ham. Han fortalte os om den store respekt, man her havde for de danske søfolk for deres indsats under krigen, og han overlod os til slut nogle kort over USA, så vi kunne orientere os under den videre færd vestpå.


Det blev en bustur på 4 døgn kun afbrudt af kortere ophold på busstationerne undervejs, så vi kunne få lidt mad og får strakt lemmerne ud. Jeg nåde frem til farmen i Eugene en søndag formiddag, som de stod og skulle i kirke, og venlige, som de var, spurgte de mig, om jeg ikke ville med. Desværre måtte jeg afslå tilbuddet, da jeg fandt, at jeg havde andre og vigtigere behov efter den lange og uafbrudte tur.


Det blev til godt et ½ års tid på malkefarmen ”Cloverleaf”, inden jeg den 30. november igen forlod farmen med kurs mod Californien.


”Cloverleaf” var en malkefarm med ca. 300 malkekøer – set med en danskers øjne på den tid en ret stor bedrift. Den blev drevet af et ældre ægtepar med hjælp fra en datter og svigersøn, der for øvrigt også var dansker, nogle gifte medhjælpere, i sommermånederne tillige et par studerende sønner og sidst, men naturligvis ikke mindst os danskere, hvoraf der i forvejen var ansat to ved min ankomst.


I starten var jeg beskæftiget ved arbejde i marken bl.a. med ensilering af betydelige græsarealer til den store besætning. Vores arbejdsdag begyndte kl. 03 om morgenen og var afsluttet ved 18-tiden afbrudt af nogle timers pause midt på dagen til indkøb, madlavning og middagssøvn.


Det var en udmærket tid på ”Cloverleaf” til trods for den lange arbejdstid. Jeg var ansat til at skulle have en fridag hver 3. uge – hvis det kunne lade sig gøre – men sådan var det nu engang, hvilket dog medførte, at livet skulle leves på farmen og i dens nærmeste omgivelser.


Dengang fandtes hverken internet eller sms, så forbindelsen til Danmark måtte postvæsenet hjælpe os med. Allerede ved min ankomst til ”Cloverleaf” var det første brev nået frem, og hurtigt efter fulgte flere. I den tid, jeg befandt mig i Staterne, indløb der en del breve hjemmefra, men dog langt de fleste fra Estrid, der sendte mig brev ca. hver 4. dag. Mere trofast ”penneven” har næppe nogen haft. Der var smil på læben, når min husmor, Mary, afleverede aerogrammet til mig med følgende bemærkning: ”Mail for you Povl!” (Selv afsendte jeg under min udenlandsfærd i alt 200 breve).


8. november forlod jeg ”Cloverleaf” for at tage ned til nogle andre danskere, der havde lejet sig ind hos en ældre dame i Upland ca. 60 miles øst for Los Angeles. Ved afrejsen fra ”Cloverleaf” fik jeg af min nu tidligere chef følgende ord med på vejen: Får du problemer undervejs på din videre færd gennem Staterne, Povl, ”just call me collect 1”. En bemærkning, der varmede.


Turen til Upland foregik med bus. Jeg flyttede ind i lejligheden til Tom og Mogens, og alle tre havde vi fået arbejde på et rosengartneri i Ontario hos Mr. Weeks. Det var et meget velanskrevet rosengartneri, der havde stor produktion og salg af planter til hele USA. Vi var ca. 90 ansatte, hvoraf hovedparten var af mexicansk afstamning. Flittige mennesker, der arbejdede for en beskeden løn og godt vidste, at rubbede de ikke neglene, eller snød de med arbejdet, var det bare ud af vagten. Jeg faldt egentligt ganske godt til derude og fik af en for mig ukendt årsag af Mr. Weeks flere gange en form for positiv særbehandling. Den 24. december bad jeg Mr. Weeks om at får fri et par timer før normalt, så jeg kunne nå frem til bekendte i L.A. juleaften med andesteg, ris à là mande og juletræ. Det gjorde Mr. Weeks så festligt stemt, at han gav hele styrke fri samtidig med mig og fortalte, at han engang under krigen af tyske krigsfanger, der arbejdede på gartneriet, var blevet bedt om et grantræ, de kunne pynte til juleaften. Det havde han dengang moret sig meget over.


Arbejdsopgaverne i ”hjemmet” i Upland delte vi mellem os, således at Mogens havde ansvaret for den fælles bil, og Tom og jeg stod for indkøb, madlavning og husgerning i øvrigt – en arbejdsfordeling, der for øvrigt fungerede ganske udmærket.


Efterhånden som foråret nærmede sig, rykkede hjemrejsedagen tættere på. Tom skulle hjem til sin hollandske veninde, og jeg glædede mig til at se Estrid igen efter det lange fravær. Sammen med 2 andre danskere, der også skulle til Danmark, fik vi til opgave at køre en større personbil til Coco Beach på Floridas østkyst for et Drive-Away firma i L.A. Vi fik at vide, hvor mange dage, vi måtte bruge til turen, hvilen rute, vi skulle følge, og at vi selv skulle betale for brændstof, vi brugte undervejs. Det var vilkår, vi kunne acceptere, så vi slog til.


Ruten blev lagt således, at vi gennem ørkenen nåede frem til Las Vegas, hvor vi naturligvis skulle have sat nogle dollars over styr, inden vi kunne fortsætte mod Grand Canyon, som vi ankom til i snevejr. Det var unægtelig en klimaændring, der kunne mærkes af os, der kom direkte fra Sunny California med noget over 20 graders varme. Vi havde ikke tid til at vandre ned i bunden af den meget dybe kløft, men måtte fortsætte turen mod El Paso på grænsen til Mexico som næste mål. I El Paso forblev vi på den rigtig side af floden og dermed grænsen til Mexico og nøjedes derved med at kikke over broen til de fattige mexicanere på den anden side, inden vi igen fortsatte turen mod Houston i Texas; texanernes gamle hovedstad med den gamle regeringsbygning, som vi besøgte, og hvor vi opdagede, at samtlige de toiletter, vi stødte på i bygningen, var forsynet med skilte med følgende tekst: White only.


Den foreløbige endestation, Coco Beach, hvor bilen skulle afleveres, tog venligt imod os med et vidunderligt varmt og tørt sommervejr. Om aftenen kunne vi således gå ud og spise kun iført sommertøj og nyde det i fulde drag, inden vi den følgende dag skulle fortsætte turen i bus mod det koldere nord.


Turen gennem USA's sydligste stater havde været en spændende oplevelse. Vi var 4 chauffører, der på turen tværs over på skift havde taget vores tørn bag rattet, og det var forløbet godt og uden uheld og uoverensstemmelser af nogen art. Landskabet havde ændret sig flere gange undervejs fra de frodige egne i Californien, gennem ørkener, gennem bjerge og ned gennem sydstaternes lavland ved New Orleans. Vi havde været i flere kendte storbyer, vi havde brugt øjnene godt undervejs og udnyttet de muligheder, der var. Den knappe tid, der var afsat til turen, havde begrænset vores muligheder. Foran lå nu busturen nordpå op gennem de østvendte stater via Washington D.C. til New York, hvor vi den 19. marts skulle indskibes på Holland-Amerika Lines skib ”Maasdam” for 11 døgn senere at kunne gå i land i Rotterdam.


I Washington var vi på guidet rundtur i byen og i New York besøgte vi bl.a. Empire Stat Building og FN, hvor jeg for øvrigt traf en bekendt fra landbrugsskolen. Samme dags aften kl. 22 lagde vi fra kaj. Opholdet i USA var slut for denne gang.


På turen over Atlanten delte jeg kahyt med Tom. Vi havde fået kahyt nr. 396 allerbagest over skruen, hvilket havde den for os landkrabber ret så uheldige virkning, at vi i søgang kom meget højt op og meget langt ned, når skibet vuggede i søen, og det var lige netop det, det gjorde de første døgn, hvor et kraftigt stormtryk bevirkede, at det tog 3 døgn at tilbagelægge en strækning, der under normale forhold kunne klares på 2. Følgen heraf blev, at vi begge blev mere eller mindre søsyge og ude af stand til at nå frem til spisestuen, hvorfor vi måtte tage til takke med saltkiks og te bragt ned i kahytten.


De tre døgns sejlads bevirkede, at jeg lovede mig slev, at skulle jeg nogensinde igen få mulighed for at krydse Atlanten, skulle det i hvert fald ikke foregå med båd, uanset hvor god forplejningen end måtte være undervejs.


Inden vi kunne anløbe Rotterdam, landsatte vi først passagerer i Sydengland og dernæst i Les Havre ved Seinens udmunding. Turen derfra og nordpå op gennem Kanalen foregik i et vidunderligt, smukt vejr, hvor vi fra dækket af bl.a. havde den flotteste udsigt til kridtklinterne ved Dover.


Næste stop: Rotterdam. Det tager lang tid at få en skude som ”Maasdam” til kaj. Sådan føltes det i hvert fald den dag. Fra dækket af sås de mange mennesker, der spændt ventende inde på kajen stod og spejdede efter bekendte ude på skibet. Også ombord var spændingen stor. Estrid stod jo et eller andet sted derinde mellem alle de fremmede, men hvor? Og hvad så? Vi havde kun kendt hinanden i kort tid, inden jeg rejste til USA. Ganske vist havde mange breve mellem os krydset Atlanten det forgangne år, men her stod vi nu over for at skulle mødes igen – face to face – som amerikanerne siger, og det var jo noget andet. Hvordan ville det mon spænde af? Naturligvis godt! Det var vi begge overbeviste om – sådan inderst inde, altså, for anderledes kunne det da ikke være.


Et helt års adskillelse var nu slut. Vi skulle nu ikke mere ”nøjes” med at skrive til hinanden. Vi så begge frem til en fælles fremtid, men vidste bare ikke hvor. Der var jo ikke et ledigt job, der stod og ventede os, der var ikke et hus eller en lejlighed, vi kunne flytte ind i. Gifte var vi heller ikke – endnu. Der var i det hele taget så mange ubesvarede spørgsmål på det tidspunkt, men vi var glade for hinanden. Vi var glade for igen at kunne være sammen, vi havde ungdommens mod og tro på fremtiden, og vi var enige om, at problemerne kun var til for at blive løst. Nu ønskede vi blot at komme i gang – for os selv – så gensynsglæden var stor.


Hjemturen fra Holland skulle foregå på en hollandsk coaster, hvis kaptajn var svoger til Tom. Estrid havde fået sat det hele på skinner, og da afsejlingen fra Rotterdam først skulle finde sted nogle dage senere, lejede vi en Ford Anglia og gav den herefter som turister i det skønne forårsvejr med besøg i bl.a. Haag, Amsterdam og ved det store dæmningsanlæg i det nordlige Holland.


Som skibets eneste passagerer gik vi ombord i Rotterdam for i første omgang at sejle til Antwerpen, hvor vi tilbragte skærtorsdag og langfredag, inden vi atter stak næsen i søen med København som næste mål. Vi befandt os godt ombord sammen med den 8 mands store besætning. Vores opholdsrum var dels kaptajnens salon eller broen, når vi ikke sad ude på dækket eller var til køjs. Måltiderne indtog vi nedenunder i messen, der lå tæt op ad køkkenet og ikke var større, end at vi måtte spise i to hold. Maden var god, stemningen var god, og snakken gik godt på dansk, engelsk og for nogles vedkommende på hollandsk, men her måtte Estrid og jeg melde pas.


Fra Antwerpen fortsattes mod Københavns Frihavn. Ruten gik gennem Kielerkanalen, hvor vi med nød og næppe undgik kollision med sluseporten. Vi stod oppe på broen, da kaptajnen slog bak, uden at man reagerede på meldingen i maskinrummet, så skibet fortsatte ufortrødent endnu en stund frem i retning af sluseporten, men så skete der også noget. Pludselig blev der bremset for fuld kraft, og til al held lykkedes det at få styr på skibet i allersidste øjeblik. Alle åndede lettet op, og kaptajnen kunne igen slappe af, tørre svenden af panden og igen hygge sig med os andre. Aldrig havde jeg før set en så stor og stærk mand som kaptajnen blive våd af sved på så kort tid. Påskedag 1958 lagde vi til kaj i Københavns Frihavn, hvor alt åndede fred. Vi tog en bil til Normasvej og var atter hjemme – begge to!


Hvor skulle vi slå os ned? Ja, det var nu det mest brændende spørgsmål. Allerførst skulle Estrid dog lige med hjem og præsenteres for sin kommende svigermor og mine søskende. Det var da helt klart for os det første, der stod på programmet. Under opholdet lånte vi mors bil, og den 16. april kørte vi i strålende sol til Hjørring, hvor vi købte vores forlovelsesringe, inden vi fortsatte turen til Skagens Gren for at tage dem på alleryderst på spidsen, hvor vandene mødes. Ikke mindst dette har givet os et ganske særligt forhold til Skagen.


Vi måtte nu have fundet ud af, hvilke muligheder vi havde for at komme i gang med vores eget landbrug, hvor det helst skulle være osv. osv. Til det første spørgsmål – det med mulighederne – stillede mor sig heldigvis meget forstående og var villig til at støtte os, og det var ikke alene dejligt, men vel nærmest også en nødvendighed, hvis vores drøm på det tidspunkt i det hele taget skulle have en chance for at gå i opfyldelse. Til det andet spørgsmål – hvor det skulle være – måtte vi naturligvis selv tage stilling. Derfor blev der den følgende tid set på ejendomme i øst og i vest og fra Kvissel i nord til Ringkøbing i syd. 14 gårdbesøg blev det til i alt. Estrid var med på de første. De følgende ture tog jeg ledsaget af bekendte Vrensted-folk eller alene sammen med en mægler. Det var ikke ligefrem nogen let opgave at løse, men ret så spændende var den. Efter et tip fra min tidligere husbond, Niels Østergaard, rettedes blikket dog efterhånden mod en gård i Stenum. Ejendommen var endnu ikke averteret til salg, men kunne vi enes med ejeren, Adolf Vestergaard, om prisen, og hvad mindst lige så vigtigt var, at få hans kone, Dorthe, til at skrive under på handelen, ja, så var en overtagelse af gården altså en mulighed.

Stuehuset med tre skorstene, hvilket betød, der var tale om en gård!


Den 22. maj skrev jeg under på slutsedlen ude på gården. Der var spænding til det sidste, da vi frygtede, at Dorthe skulle jage en kæp i hjulet og handelen dermed gå i vasken, men frygten viste sig at være ubegrundet, så vi fik underskrevet og aftalt at mødes med ejerens advokat til underskrift af skødet den 28. maj i Brønderslev. Dengang var der noget, der hed lidkøb, så da det formelle var overstået, var mægleren vært ved en frokost med øl og snaps på hotellet og sagføreren vært ved en cognac til den efterfølgende kop kaffe, som skik var dengang. Den oplevelse gik Estrid glip af.


I telefonen havde jeg prøvet at forklare Estrid, hvilken ejendom det hele drejede sig om. Nu kunne jeg så ringe og fortælle hende, at det blev den gård i Stenum, og at skødet var underskrevet. Det var ikke så let for hende at huske gården i detaljer, da hun kun havde set den en enkelt gang, men hun mente nok, hun vidste, hvad det var for en, og så nu i spænding frem til at blive bondekone på Stenum Vesterhede. Således faldt alt på plads som ønsket. Vi havde nu et sted, vi kunne flytte ind sammen, så nu var tiden inde til planlægningen af brylluppet.


Prisen for hele herligheden på Stenum Vesterhede var 165.000,00 kr. Nogen sagde, da de hørte om handlen: ”Adolf fik nu godt solgt”. Det var godt, han og især Dorthe blev tilfredse, for ellers var der ikke blevet noget ud af det, og så var vi blevet utilfredse. Finansieringen klaredes derved, at jeg overtog et kreditforeningslån på 32.000,00 kr. og måtte sætte mit navn på pantebreve på i alt 118.000,00 kr. Dertil kom endvidere, at jeg måtte have øget besætningen, som ved købet kun bestod af 40 polte (red: smågrise) og to arbejdsheste, så det føltes unægtelig som en stor mundfuld at få ned, ikke mindst på baggrund af, at jeg aldrig tidligere havde skyldt noget bort.


Kort tid efter flyttede jeg ud på gården. Ejeren skulle lige have fundet et sted at flytte hen, så jeg måtte i overgangsperioden nøjes med et værelse oppe ved gangen. Imens kunne Estrid i sin fritid koncentrere sig om at finde udstyr samt få planlagt vores bryllup, som blev fastsat til den 28. juni i Vartov Kirke hos den aldrende pastor Balslev med efterfølgende middag på Normasvej.


Hvad var det så, der ventede os som vort fremtidige hjem, hvor vi glædede os til at flytte ind og komme i gang? Ja, det var en gård med 40 tdr. land god jord. I dag lyder det ikke af meget, men i 1958 var det stadig så stor en bedrift, at den berettigede mig til titel af gårdejer og Estrid en titel som frue, da der var tre skorstene på stuehuset. Når det er sagt, skal det også siges, at der var langt fra det, vi dengang flyttede ind i til det, man i dag kalder en liebhaverejendom. Alle bygningerne var af ældre dato med mure uden støbte sokler, kun opførte direkte på løse kampesten i varierende størrelser. Ligeledes var samtlige mure på gården – både ude og inde – uden hulrum og isolering af nogen art. Vinduer og døre – både og ude og inde – var utætte. Vinduerne små, rådne og med enkeltglas, der ikke kunne holde kulden ude.


I stalden var der ikke fodergang, men vandkrybber på væggene og pikning (red: brolægning med rundede sten) i lejerne. Loftet var hvælvet, og der fandtes ingen form for ventilation. I laden var kun køreloen støbt, gulvene smalle og fulde af træværk og begge porte alt for lave.


Ser vi dernæst nærmere på stuehuset, ja, så kom vi først ind i et bryggers med murstensgulv og gruekedel, dør til mælkestue og kælder, dør til karlekammer og køkken samt en trappe op til loftet, der var blevet brugt til opbevaring af korn, tørring og rulning af tøj og under krigen endvidere til tørring af tobaksblade på tynde ståltråde, som stadig hang der. Nedenunder var køkkenet med centralvarmekomfur, næsten igen skabsplads og et køkkenbord på godt en meters længde med nedsænket jernvask. Fra køkkenet var der adgang til badeværelset, der var indrettet sidst i 30erne i den tidligere rugbrødsovn. Samtlige stuehusets trægulve var mere eller mindre rådne og fjumrede under os, når vi gik. I et af værelserne var der ligefrem hul i gulvet, og i gangen trådte min søster igennem, første gang hun besøgte os. Der var gipslofter i stuerne og i et par af værelserne, herunder soveværelset, hvor dog en del af gipsen manglede på grund af et lynnedslag. I alle rummene var der et og kun et lampested, og af stikkontakter fandtes der på hele gården kun to styk, hvoraf det ene sad i spisestuen og blev brugt til radioen og det andet i et gulv i laden over nogle smågrise.


Således så ”Teglgården” ud, da vi overtog den i 1958. ”En gård med mange muligheder” ville man nok sige i dag, men det til trods sagde Estrid heldigvis ja til at slå følge med mig, da vi den 28. juni stod foran pastor Balslev i Vartov Kirke. ”Teglgården” på Stenum Vesterhede blev herefter vores hjem de næste 42 år.


Vejret på bryllupsdagen var strålende. Jeg var ankommet til hovedstaden dagen forinden, da jeg havde fået engageret en daglejer til at passe bedriften i Stenum, mens jeg tog til bryllup. Det var lige på den tid, hvor der var travlhed med både roer og hø, så daglejeren havde taget sin kone med som hjælper. Jeg kunne således få et par dage fri til min bryllupsfærd og drog af sted til København sammen med min mor og mine yngre søskende i mors bil. Ved ankomsten til København var vi indenom på Normasvej for at melde vores ankomst til hovedstaden, hvorefter vi tog videre til hotel Astoria for at overnatte, så vi kunne møde friske op til den store dag. At valget var faldet netop på det hotel, tror jeg skyldes, at mor kendte det af omtale, da morfar gerne havde benyttet det, når han overnattede i København. Dagen derpå, bryllupsdagen, var Estrid og jeg til samtale hos pastor Balslev, der gerne ville møde det kommende brudepar før brylluppet. Undervejs derind passerede vi på Rådhuspladsen en herre, der med en flot buket i hånden gik hvileløs rundt på trappen og spejdede til alle sider, som om han frygtede, at den udkårne i sidste øjeblik havde fortrudt og ladet ham i stikken. Vi smilte til hinanden en ekstra gang og tænkte hver især, at det var godt, vi i hvert fald ikke havde noget at frygte, og at vores bryllup heldigvis ikke skulle være en borgerlig vielse af en giftefoged på Københavns Rådhus. Ikke desto mindre havde jeg på en måde lidt svært ved at fatte, at jeg samme eftermiddag skulle være en af dagens to hovedpersoner, men det sivede da ind efterhånden, som dagen skred frem og har da også siden hen vist sig at være mig en særdeles god tilskikkelse.


Vielsen fandt sted i Vartov, som Estrids familie havde en nær tilknytning til, selvom Normasvej hører under Frederiksberg kirkesogn. Pastor Balslev i Vartov var på det tidspunkt en aldrende herre, der havde lagt sin firsårsdag bag sig, men det bekymrede mig nu ikke, selv om jeg af en af vores gode venner i Vrensted med et glimt i øjet var blevet spurgt, om det nu også kunne gå an.


Forud for vielsen var der som krævet dengang blevet lyst for os i Frederiksberg Kirke. Efter reglerne skulle lysningen foretages senest 14 dage før brylluppet for at være gyldig. Estrid havde betids indleveret de krævede papirer fra os begge til præsten og tog efterfølgende til gudstjenesten i Frederiksberg Kirke for at høre ham foretage lysningen fra prædikestolen. Under oplæsningen af mit navn og min adresse sagde han, at jeg var fra Vends, hvilket Estrid studsede over, da hun troede, at også præster i København måtte vide, at en meget vigtig del af den jyske halvø hed Vendsyssel, forkortet Vends. Præstens uvidenhed fik dog ikke konsekvenser med udsættelse af brylluppet til følge.


Vi var så fine begge to, da vi mødte op i kirken. Estrid bar en meget flot brudekjole, hun selv havde syet, og jeg havde til lejligheden anskaffet mig et kjolesæt, som det var mig ganske uvant at gebærde mig i, men det gik dog den dag og enkelte gange senere hen. Estrid blev ført op af kirkegulvet af svigerfar, et dejligt syn for mor og mig, der sad spændt ventende på brudens komme. Balslev holdt en god tale, hvori han bl.a. erklærede os for rette ægtefolk at være og samtidig opfordrede os til at elske hinanden. Det var da en tale, der var til at forstå.


Efter vielsen gik turen til den professionelle fotograf, så vi også her kunne blive foreviget på værdig vis. Det var nu ikke den helt store fornøjelse, men på billederne ser vi dag begge glade ud. Det manglede da også bare andet. Så gik turen til Estrids hjem, hvor en festlig modtagelse ventede os, og hvor festen skulle finde sted. Der var dækket op i husets spisestue, hvor vi lige akkurat kunne være alle 22 fordelt ligeligt mellem vore to sammenførte slægter. Svigermor havde for første gang nogensinde bestilt maden udefra og følge det så underligt, at hun ingen mad havde i huset, da gæsterne begyndte at indfinde sig. Sådan plejede det ikke at være, men det faldt vel på plads, når tid var. Ved bordet holdt svigerfar en smuk tale for os, hvori han bl.a. bød mig hjertelig velkommen i familien; noget jeg i høj grad også selv følte, jeg var, og noget, som jeg altid siden da har kunnet glæde mig over. Mor bød Estrid hjertelig velkommen i familien og ønskede os alt godt som ægtefolk i Stenum, der heldigvis ikke lå så langt fra, hvor hun boede. Så var der naturligvis også brudgommens tale ikke at forglemme: En tak til forældrene for den skønne brud, for den gode modtagelse i familien, for den fine fest og til Estrid fordi hun havde ventet på mig, medens jeg var i USA og nu sagt ja til at følges med mig i tiden fremover. Der blev talt for os, der blev skålet for os, der var sang til os, jo, vi var rigtigt kommet i centrum, og vi nød det.

Brudeparret fotograferet på Normasvej. Til venstre Estrids forældre, til højre Povls mor.


Ud på aftenen brød vi op for ”at være i fred for de andre”. Estrid havde lejet et værelse i en eller anden studenterinstitution ovre på Vigerslev Allé. ”Flugten” dertil fra Normasvej foregik naturligvis i en byge af ris som sig hør og bør. En dejlig dag var til ende: Byturen, brylluppet og festen til sidst. Foran os ventede nu en tilværelse som rette ægtefolk at ære, og det glædede vi os meget over.


I lyst og nød


Mandag morgen den 30. juni, da Ålborgbåden var lagt til kaj i Ålborg, gik vi fra borde for at fortsætte ”bryllupsrejsen” i bus til vores fremtidige hjem i Stenum. Dagene i København havde været uforglemmelige og for Estrids vedkommende så udmattende, at hun var kørt helt i sænk og måtte kæmpe mod en voldsom hovedpine. Undervejs stoppede vi i Brønderslev for at komme lidt til os selv, inden vi fortsatte vestpå. Estrid hvilede sig lidt, mens jeg fremtryllede noget spiseligt, som jeg varmede over gassen, hvorved jeg strittede på tapetet (siger Estrid).


Under opholdet i Brønderslev blev vi ringet op af mor, der ville høre, om vi var nået godt hjem. Mor havde først ringet til vores nummer i Stenum, men havde her af centraldamen på Stenum central fået den besked, ” at vi ikke var kommet hjem endnu, men at vi ville komme med en bus senere på dagen. For øjeblikket var vi at træffe på tlf. nr.... (mors nummer). Den morede mor sig noget over, men sådan var det nu engang på landet på den tid. Man interesserede sig da for sine medmennesker.


Næste stop: ”Teglgården” på Stenum Vesterhede. Inden brylluppet havde Estrid tilbragt et par uger på gården, efter at forrige ejere var flyttet ud, så vi vidste, hvad vi kom hjem til. Møblerne var sat på plads. Sofaen, de to lænestole, stålampen, sofabordet og skuffemøblet i den store stue – den pæne stue – og kurvemøblerne, Helges hjemmelavede lille bord, en bogreol og skrivebordet i den lille stue. Spisestuemøbler havde vi ingen af, men fik til alt held tilbudt min morfars spisestuemøbler af en tante, der havde arvet dem, formedelst 500 kroner, så vi slog straks til og hentede dem hjem. Sengene og kommoden kom i soveværelset, og den gamle medbragte barneseng i børneværelset. I karlekammeret havde sælgeren efter aftalen i skødet efterladt ”en opredt karlekammerseng”, så det rum var jo i ”sin skønneste orden”. Både seng og sengetøj var af allerringeste kvalitet. Tilbage var så bare køkkenet – et helt kapitel for sig. Her stod centralvarmekomfuret, der blev brugt ved tilberedningen af de varme måltider og samtidigt leverede varmen til de rum, hvor der var opsat radiatorer, og det var der langtfra i alle rum. Af samme grund var køkkenet og den tilstødende spisestue uden tvivl de rum, forrige ejere havde opholdt sig mest i. Udover komfuret fandtes der som nævnt også et køkkenbord på godt en meters længde med nedsænket jernvask, men så var det også sagt. Allerede den første sommer erhvervede vi dog et gasbord bestående af fire stålben med en terrazzoplade over for en pengegave fra naboerne til de nygifte tilflyttere. Tretten husstande i nabolaget havde hver skænket ti kroner til projektet, og det jublede vi da over af både den ene og den anden grund. Smukt og rørende af dem og for os en mulighed for en væsentlig forbedring af køkkenfaciliteterne. Til høsten lykkedes det endvidere for os i bytte for et læs halm at erhverve et brugt spisestuebord til brug i køkkenet, der således blev en anelse mere forbrugervenligt. At det ikke var perfekt noget af det gav kun plads til drømme, som vi håbede på engang at kunne realisere. Nogle af dem blev det da også med tiden – andre ikke.


Hvem sagde for øvrigt også, at alt skulle være perfekt, når vi flyttede ind? Det havde naturligvis været det letteste for os, men som det var, lå opgaverne foran os og ventede på, at vi i fællesskab skulle løse dem, som vi nu engang ønskede at få dem løst. Vi havde fået vores eget hjem, vores eget landbrug og muligheden for at starte forfra med det alt sammen. Få hjemmet gjort til et hyggeligt og rart sted at være i og komme til, og få landbruget indrettet efter vores formåen og med de midler, vi havde til rådighed, så det kunne løbe rundt – og helst lidt mere. Og så drømte vi naturligvis også om at få noget at bruge den medbragte barneseng til, så vi kunne blive en rigtig familie.


Nu var det så bare om at tage fat og komme i gang fra en ende af, og det var vi da heldigvis enige om og indstillet på.

1958. Kostald og lade set fra vest med mødding og ajlebeholder.









Kommentarer til skødet vedrørende købet af ”Teglgården” i 1958


- nedskrevet af Povl (med egne kommentarer i parentes) for efterslægten i 2012


Efter en gennemgang af ejendommens tilliggende jordlodder fremføres bl.a. følgende:


Tilhørende og påståede bygninger (alle af ældre dato: Stuehus fra 1878, kostald fra 1906, laden fra 1906, ”maskinhus” endnu ældre. Ingen dobbeltmure og ingen steder isolering af nogen art).


Avlsredskaber og maskiner: Benzintraktor med tilhørende plov og harve, transportkasse samt 4-hjulet gummivogn samt 1 stiv arbejdsvogn. Maskiner til hestetræk: ½ selvbinder, slåmaskine, rive, høvender, radrenser, plov, harve og tromle. Malkemaskine og vandpumpe samt tærskemaskine og kværn. Seletøj til hestene. Småredskaber: Hammer, knibtang, skovle, ishakke, grebe samt møgbør.


Besætning: 2 heste samt 40 grise (à ca. 40 kg).


Avl: 25 tdr. havre (anbragt på stuehusloftet).


Afgrøder: Nyopløben korn samt græs (maj).


Opredt folkeseng (meget ringe og med opslidte dyner og sengetøj).


Som beset: Ejendommen overtages som beset med besætning og avl og uden nogen som helst garanti mod råd og svamp i stuehuset samt risici for smittefare af sygdomme i staldene for i alt kr. 165.000,00


Finansieringen:





	Kreditforeningslån

	31 900,00





	Sælgerpantebrev

	68 100,00





	5% pantebrev

	25 000,00





	5% pantebrev

	25 000,00





	Kontant

	15 000,00







Dertil kom en investering i besætning, foder, gødning, telefon osv. osv. Jeg havde inden købet 42000,00 kr (17 000 egen opsparing + 25 000 (arveforskud)). Det var alligevel barske vilkår, da vi jo også skulle forsøge at overleve i perioden, indtil der blev indtægter ved driften.


Også senere hen i den tid, vi var i Stenum, kunne der blive problemer med økonomien. Vi beklagede os aldrig over gæld til vores forældre, som på intet tidspunkt blev bedt om kaution for lån. Derimod tilbød Simon Thomsen (red: handelsmand med landbrugsdyr) os, at han ville kautionere for en kassekredit. Det tog vi med glæde imod og benyttede os af den i en længere årrække.


Godt med gode venner!

1958. Stuehus og del af gårdspladsen med øst-huset bagest. Hunden Lady fulgte med i handelen.


At vi på vores gamle dage skulle opleve at bo så godt, som vi gør og have styr på økonomien, havde vi i perioder svært ved at forestille os, men det er noget, vi i høj grad glæder og over og skønner på.









Fra København til langt ud på landet i Vendsyssel

Estrid fortæller i 2024


Da jeg var på Askov og traf Povl, var jeg færdiguddannet som sygeplejerske. Vi var på Askov i vinteren 1956-57. Vi mødtes første gang til julebal. Jeg havde syet sådan en fin kjole i brokade, som jeg havde med. Det var meget festligt. Vi dansede lancier, og det havde vi øvet i forvejen – det var meget højtideligt. Så blev det juleferie og vi rejste hjemhver til sit, og der var ikke noget særligt mellem os.


I slutningen af januar blev vi inviteret til en fødselsdag med en af pigerne, og så kom vi til at sidde ved siden af hinanden. Det var farligt – vi kom aldrig fra hinanden igen. Så var vi faktisk sammen uafbrudt. Vi passede vores skole, og vi tog alle timerne, som vi skulle, men når vi havde fri om eftermiddagen, var vi altid sammen. Vi gik ture, og vi sad ved siden af hinanden ved måltiderne. Dengang vi kom på skolen, fik vi vores pladser, Povl sad ved et langbord, og jeg sad ved et andet. Efter vi havde mødt hinanden, skiftede jeg simpelthen plads, for jeg ville sidde ved siden af Povl, det kunne ikke være anderledes. Så det blev åbenlyst for alle, at vi blev til et par.


Povl havde bestilt en rejse til USA og havde billetten og det hele i orden, og så stod vi der og ville godt være sammen, men vi fandt ud af, at selvfølgelig skulle han tage til USA. Den 30. april, drog han af til København for at få det sidste ordnet. Jeg var færdig med opholdet på Askov og nåede at komme ned at tage afsked med ham nede i havnen. Så gik der et helt år, hvor vi korresponderede hver 4. dag fast hele året igennem. Jeg skrev, og Povl skrev tilbage. Så blev det jul, og det ventede jeg spændt på, for der kom nok en julegave. Det var første gang, jeg blev lidt skuffet. Jeg ved ikke, hvad jeg havde ventet mig, men der kom en vældig stor pakke, og så var det to badehåndklæder. Det var så uopfindsomt, det kunne jeg næsten ikke bære. Og det har sådan set været galt siden på mange måder. - Det var nu ligegodt, for det var nu småting. I den tid søgte jeg faktisk om at komme til USA som sygeplejerske og var inde i dansk sygeplejeråd og snakke med dem. Der skulle så mange formaliteter til og ekstra uddannelse, og jeg ved ikke hvad, for at kunne blive ansat på et amerikansk sygehus. Det var ikke så lige til, så det opgav jeg altså. Hele det år brugte jeg som sygeplejerske. Først til at uddanne mig færdig, for jeg havde bestemt, at jeg ville uddanne mig som hudsygeplejerske inde på Rudolf Bergs hospital. Det varede 4 måneder fra maj måned og fire måneder frem. Da boede jeg hjemme og cyklede ind på arbejde. Det var en ret let stilling. Da begyndte jeg at brodere mit udstyr. Jeg syede alle mine mellemlægsservietter, da jeg var i nattevagt. Det var en herreafdeling, og på mandsafdelingen sov de bare, når det var nat, så jeg kunne sidde og brodere korssting i timevis der om natten for at holde mig vågen! Efter Rudolf Bergs hospital blev jeg ansat på Diakonissestiftelsen på en kirurgisk enestuegang og var der resten af den tid, Povl var i USA. En af patienterne var en herre, der var gift, og som jeg snakkede vældig godt med. Der var jo god tid til at snakke på en enestue. Da han blev klar over, at jeg skulle holde op, at jeg skulle flytte, og jeg skulle giftes, så skulle jeg have noget udstyr, for det havde jeg jo ikke. Han havde en forretning, og der kunne jeg købe alt mit udstyr med 10 % rabat, så jeg købte en sofa, et par lænestole, et sofabord, et par senge, en kommode og alt isenkram, som han også gav rabat på. Det var det udstyr, jeg lige kunne se, jeg ville få brug for. Desuden købte jeg et par kurvestole inde i Daells varehus og jeg havde et lille sofabord, som Andreas havde lavet i mellemskolen. Så havde vi en reol, som Povl havde lavet i skolen, da han havde sløjd i skolen i Vrensted – den står ude i gangen. Da vi senere var flyttet ind, fik vi et spisestuemøblement, som Povls mor havde arvet fra sit hjem, og det hentede vi oppe på loftet i Vrensted på kæmnerkontoret. Vi fik et stort egetræsbord med tolv stole, anretterborde, amagerhylder, og alle de møbler skulle stuves ind i en stue, der måske var 14 kvadratmeter.


Det år gik. Da Povl skulle hjem, tog han båden, som han også havde taget derover, og sejlede fra New York til Antwerpen – eller en anden havn i Holland. Jeg tog til Holland for at møde Povl, når han kom. Povl boede med en anden dansker, der havde en hollandsk kæreste, så jeg tog til Holland og besøgte den her kæreste. Jeg var der en hel dag ekstra, fordi færgen var forsinket et døgn på grund af stormvejr på hjemrejsen. De lagde til, og der var selvfølgelig stor gensynsglæde, men det var alligevel lidt uvirkeligt det hele. Det var som at gå i en drøm. Vi havde en bil, og vi kørte rundt i Holland og nød en 3-4 dage dernede. Så kunne vi spekulere på, hvordan vi skulle komme hjem. Jeg havde regnet med, vi skulle køre hjem over land, men så fik vi tilbudt sejl-lejlighed, fordi manden i den familie, vi boede hos, var sømand og kaptajn på et skib, der sejlede fra Holland til Antwerpen og så til København bagefter. Sejlturen tog fire dage, og vi gik ombord som de eneste passagerer sammen med en 10 mands besætning og fik et lillebitte værelse, som vi blev puttet ind i. Povl er ikke særlig søstærk, så han var søsyg noget af vejen – det var en skøn måde at møde sin kæreste på! Vi spiste sammen med personalet, og vi sad oppe på broen og nød udsigten og kom til Kielerkanalen, som vi sejlede igennem, og videre op gennem Østersøen og forbi Møens klint og kom til København påskedag. Vi kom gennem paskontrollen uden kontrol af nogen art og tog en taxa til Normasvej, og så var vi sammen igen.


Povl var i København nogle dage og blev præsenteret for familien. Vi tog lidt rundt på cykeltur, bl.a. op til Furresøen og nød i det helt taget bare dagene. Povl tog hjem til Brønderslev, han skulle hjem til sin familie. Jeg tog ikke med i første omgang, for jeg var jo ansat.


Jeg tog til Brønderslev. Først kørte Povl og jeg rundt for at se på ejendomme. Vi var mange forskellige steder. Bl.a. kørte vi ned i nærheden af Ringkøbing, fordi Musse og Ejnar syntes, vi skulle have en ejendom dernede for familiesamværets skyld. Vi kørte ud på en gammel hedegård med 150 tønder land. Det var en gammel, stråtækt, firelænget gård. Povl spurgte, hvor meget korn den gav i afkast. Povl syntes, det var vældig, jeg syntes, det var frygteligt. Så kørte vi hjem igen, Povl syntes, det var frygteligt, jeg syntes, det var udmærket. Det skiftede sådan lidt, jeg kunne ikke rigtig vurdere det. Så skulle jeg til København igen, for jeg havde bare holdt ferie i en fjorten dages tid. Jeg skulle hjem til mit arbejde igen på Diakonissestiftelsen. I den tid kørte Povl rundt med en ejendomsmægler og med Kræn Rendbæk og Thomas Drivsholm (red: gårdejere fra Vrensted). De skulle se på ejendomme de herrer. Så fandt de den, vi købte. Den var ikke sat til salg, men de vidste, at den nok skulle sælges. Så tog jeg til Stenum igen og så også på den her ejendom, men jeg havde jo ikke noget at skulle have sagt, jeg syntes bare, den var frygtelig. Men vi gik ned i marken med Niels Østergaard (red: gårdejer fra Vrensted, hvor Povl havde arbejdet), der havde anbefalet den. De gik bare og snakkede og spyttede til højre og venstre, som man gjorde dengang. Jeg blev sådan set ikke spurgt.


Da jeg så var kommet til København igen, ringede Povl og sagde, at nu havde han handlet. Jo, han havde købt den gård, som vi var ude at se på sammen med Niels Østergaard. Nå! Det havde han afgjort for os. Vi havde været inde at se stuehuset, det var ikke noget. Bittesmå stuer. Køkken, hvor der ikke var noget. Et spisekammer, der var forældet. Der var ingenting, der duede.


Niels Østergaard sagde, at når bare produktionsstedet var i orden, så var det lige meget med alt det andet, for det kunne man jo altid restaurere. Thomas Drivsholm sagde, at kostalden var lige til at rive ned – det var så ret. Det var nok stedet, der afgjorde det, for Povl ville ikke flytte så langt væk fra det hjemlige.


Jeg var lidt stemt for, at vi skulle flytte lidt ned i Jylland nede ved Hans og Gerda, for det var mine bedste venner, som det altid har været. Gerda kendte jeg var sygehuset. Dem havde jeg besøgt, inden vi blev gift for at komme i lære. Der skulle jeg prøve alt. Så jeg prøvede at slagte og skære en gris i stykker. Jeg prøvede at bruge en vaskemaskine, at give grise og malke en ko. Vi var ude i stalden og når jeg siden snakkede mad Hans sagde han: Ih, kan du huske dengang, vi tærskede rivelse, og du var sort som kul? Den kom han altid med! Nu var jeg udlært til at komme på landet – på en uge. Det var godt klaret, ikke!

1958. Gårdens badeværelse.

1958. Gårdens køkken.


Nu hvor Povl havde bestemt, hvor vi skulle bo, ville jeg bestemme, hvornår vi skulle giftes, og hvor vi skulle giftes henne. Jeg sagde: ”Jeg vil giftes i Vartov, for jeg er døbt og konfirmeret i Vartov, og nu vil jeg også giftes i Vartov”. Det var den kirke, vi havde brugt mest, ikke mindst i den senere tid, fordi mine bedsteforældre, der jo var præstefolk og havde boet i Aalborg, gik på pension lige inden krigen. De tog til København og boede lige skråt overfor os på Azalievej, og bedstefar kunne godt bruges som afløserpræst eller som ekstra medhjælper i Vartov. Det var en kæmpe menighed. Når der var altergang, kunne det tage lange tider, inden bordene blev fyldte, og Pastor Balslev gjorde det grundigt. Bedstefar blev sat til at gå rundt med brødet, så kunne Pastoren gå bagefter med vinen. Han afløste også på nogle helligdage. Så vi var vant til at komme i Vartov.


Da Povl kom til København igen dagen før brylluppet, kom han kørende i sin mors bil sammen med svigermor, Ole, Else og Kirsten og indlogerede sig inde i København på et hotel. Povl kom lige ud for at hilse på os og tog så tilbage til hotellet fredag aften. Lørdag morgen kom han ud og drak morgenkaffe, og vi gik sammen en formiddagstur ind til byen, fordi vi skulle ind og snakke med Balslev. Vi havde en hyggelig snak med ham derinde om formiddagen, så Balslev var forberedt, og vi var forberedt. Så tog vi hjem igen og spiste frokost. Povl tog ind til sin mor på hotellet og klædte sig om i stiveste stads –i kjole og hvidt. Det var noget, han havde købt i dagens anledning. Jeg havde syet min egen brudekjole og var vældig tilfreds og glad ved den. Den var jo ikke, som de er nu om stunder. Den var fuldstændig som Gerdas: lange ærmer og høj hals, lang kjole og ikke på nogen måde pralende. Jeg var vældig glad for den kjole.


værelser Vi kørte ind til Vartov. Taxachaufføren var lidt sur, syntes jeg. Far var ikke rigtig tilpas ved situationen, han skulle jo føre mig op ad kirkegulvet. Det var ikke noget stort bryllup. Jeg var trods alt fremmed i byen. Det var længe siden, jeg havde forladt sygehuset, og jeg havde ikke rigtig nogen venner i den forstand. Der kom nogen inde fra Diakonissestiftelsen, og Fru Jungløv, som jeg havde været i huset hos, kom sammen med sine piger og så følget. Vi var 22 i det hele til brylluppet på Normasvej. Det var vældig hyggeligt med de allernærmeste, med onkler og tanter og ikke en hel masse ekstra. Den eneste, der var som ekstra, var Solveig, min sygeplejerskekammerat, som jeg var vældig glad for. Gerda var ikke med, for hun var blevet gift på det tidspunkt og boede i Jylland, og hende kunne man ikke lige få fat i. Når man var bondekone, havde man sine pligter derhjemme. En tredje veninde, Gudrun, var også blevet gift en måned før mig inde i Vartov og var også rejst til Jylland, så hende kunne man heller ikke få fat i. Andreas havde en grammofon, man kunne spille nogle plader på, så vi holdt et mindre bal derhjemme. Så tog vi afsted. Jeg skulle sørge for et sted, vi kunne overnatte, efter vi havde forladt brudeselskabet. Vi havde vældige planer om, at vi ville vælge et hotel, men vi var jo fattige som kirkerotter, vi havde ingen penge, så det blev til, at vi fik et værelse på et vandrerhjem; dvs. det var et hus for studerende, men de studerende holdt jo sommerferie, og så kunne man leje deres. Jeg kan huske, da vi endelig kom i seng, så faldt Povl i søvn på stedet – han var dødtræt, for han havde haft vældig travlt derhjemme med at få marken gjort færdig, få grisene passet, få huset passet, komme afsted og køre til København. Han var simpelthen helt udmattet. Han faldt i søvn med det samme – det var så den brudenat! Det var også lidt skuffende. Man har jo sådan lidt forestillinger om, hvad der skal ske, men det blev det ikke til.

Viet i Vartov kirke i København 28. juni 1958. Billedet er fra Normasvej.


Vi vågnede næste morgen temmelig rundtossede, og så gik vi på vores flade helt ovre fra Tingstedet i Valby og hjem til Normasvej. Og det var så flot et vejr. Det var et fantastisk vejr – det var drønhedt, og dagen endte med tordenvejr. Mor havde stillet frokost an og havde inviteret Andreas og Anna-Maria og Hanne og Leif og os til frokost. Om aftenen tog vi afsted med Aalborgbåden til Aalborg. Vi tog bussen derfra til Brønderslev, og så gik vi op til svigermors hus, for hun var jo stadigvæk i København, så vi kunne låne hendes hus. Jeg havde en dundrende hovedpine og orkede ingenting. Povl gik ned og købte noget kød til middag, som vi skulle lave nogle bøffer af. Så ringede vi ud til Stenum. Jeg kan ikke helt huske, hvordan det var, men pointen var, at damen i telefoncentralen sad og lyttede til samtalerne, så hun var helt klar over, at vi først kom derud med rutebilen klokken halv et! Nå, vi kom ud med rutebilen kokken halv et, og så stod vi der midt i herlighederne. Hvor skulle man begynde, og hvor skulle man ende? Flyttemanden havde været der med de ting, som vi havde købt i København. Dem havde vi fået på plads i den uges tid, hvor jeg havde boet der, inden vi blev gift. Men stuehuset var ikke til at prale af.


I det år der var gået indtil nu, havde jeg boet hjemme, men det havde været ret let, for jeg havde været noget betaget af det, der skulle ske. Jeg var ikke ude til noget specielt, jeg deltog ikke i noget udenfor hjemmet. Jeg var måske på en indkøbstur med mor, hvor jeg gik og kiggede lidt og handlede lidt. Jeg boede på Normasvej, og jeg passede mit arbejde. Vi havde en længere arbejdstid, end der er i dag. Jeg havde 6 dages arbejdsuge og 48 timer i det hele, så det var en lang arbejdsuge, der tog meget tid. Jeg cyklede frem og tilbage til arbejde. Det var sådan set en luksustid, for jeg deltog ikke i husholdningen. Det hele var stillet an. Mor lavede mad og gjorde rent, som hun plejede; jeg var der bare. Så det var sådan set en nem tid, hvad det angår. Mine sygeplejerskeveninder var rejst fra byen, så der var ikke rigtig nogen forbindelser til nogen, - jeg var lidt alene i verden, kan man sige. Men hensyn til sygeplejerskeuddannelsen havde jeg jo samtlige specialer – jeg havde været hele omgangen igennem, og jeg havde satset på at blive sygeplejerske på en hudklinik. Det var min interesse, som skyldtes, at jeg selv var kommet en del på hudklinikken, fordi jeg havde været meget hårdt angrebet af fodvorter, der sikkert stammede fra dengang, jeg gik på Rystensten gymnasium, for da gik vi på badeanstalt i havnen, og der var trægulve – der var jeg sikkert blevet smittet. De var meget hårdhændede, og jeg fik dem opereret væk på begge fødder, det var ret besværligt. Jeg blev opereret, da jeg var i huset hos fru Jungløv. Jeg lå i sengen i en uge, for jeg kunne simpelthen ikke gå på benene. Hele den periode syntes jeg, det var spændende at komme på en hudklinik. Jeg indså som sygeplejeelev, at jeg ikke var velegnet som sygeplejerske, fordi jeg var for usikker, og jeg var for nervøs og kunne ikke tage pludselige ting. Så besvimede jeg. Jeg kunne ikke klare det. Og det har fulgt mig livet igennem; jeg kan ikke klare noget, der sker pludseligt. Så jeg tænkte, jeg ville passe godt på en klinik. Men da jeg flyttede fra København, var der lukket der. Det var ikke nogen sorg at forlade sygeplejeområdet, men jeg tænkte, at det måtte være sådan, for jeg var så optaget af det forestående. Jeg tænkte sådan set ikke; det var bare noget jeg skulle. Nu skulle jeg jo have bryllup med Povl, og det havde jeg selv besluttet, og det havde Povl forhåbentlig også, så det hele foregik lidt med bind for øjnene. Den holdning har jeg sådan set også haft senere, for da jeg skulle begynde igen, var jeg ret ked af, at jeg skulle i gang, men det var nødvendigt, for jeg skulle tjene nogen penge.


Da jeg flyttede fra København, kendte jeg overhovedet ikke til Vendsyssel. Som barn havde jeg været i Blokhus, dengang mine bedsteforældre var præstefolk i Aalborg - inden 1939. Jeg har nogle få billeder fra Blokhus, og det kan jeg svagt huske. Som sygeplejeelev var jeg på en udflugt til Norge sammen med Solvej på vandretur, og da tog jeg hjem fra Kristiansand til Hirtshals og kørte med tog fra Hirtshals til København. Da syntes jeg, det var frygteligt øde – jeg mindedes den tur, som var der frygteligt tom.


Da jeg flyttede på landet, var folk noget betænkelige ved sådan en københavner, og de var også nysgerrige. Da vi engang inviterede naboerne over, fordi de skulle se, hvordan vi havde indrettet os, så gik de hele huset rundt og kiggede, og så kom de ind i børneværelset, hvor børne-udtrækssengen af jern, som vi havde fået med hjemmefra, stod bag døren. ”Nåeh – er der nogen på vej?” Men der var altså ikke nogen på vej, for Henrik er først født året efter d. 16. april, så vi havde rene linjer! De kiggede lidt på os. Så skulle jeg handle med købmanden, og han vidste ikke rigtig, hvordan han skulle behandle mig, så jeg hed aldrig andet end fru Stevns. Derimod kom jeg på fornavn med naboerne. Købmanden var nu god nok. Vi blev også inviteret ud nogle gange i starten, bl.a. til foderstof-købmanden, der holdt nogle årlige selskaber for sine kunder. Vi fik en vældig middag. Vi havde kun lige lagt gaflen, så skulle vi spille kort. Alle kunne spille kort undtagen Povl og mig. Povl kunne måske nok, men jeg har aldrig spillet kort. Så vi blev på en måde lukket ude af en stor kreds af Stenumboere, fordi vi ikke spillede kort og ikke havde lyst til at lære det. Om vi blev stemplet som noget specielt, det ved jeg ikke, for vi har aldrig været missionsk eller på nogen måde anderledes, vi spillede bare ikke kort, så vi måtte komme sammen med dem, der ikke spillede kort. Det var Ruth og Eddy og Kaj og Lilly og Frede og Ruth. Vi kom også sammen med Egon og Marie og Anders og Edel, men det var på grund af maskinfællesskab. Så det var en ret begrænset lille kreds, vi dyrkede. Vores redning hvad angår fællesskabet var nok, at både Ruth og Lilly fik børn samtidig med os. Kaj og Ole er tre måneder yngre end Henrik, så det gav jo et vældigt fællesskab. Vi boede tæt på hinanden og kunne besøge hinanden sammen med vores børn og gik til børnefødselsdage og var i det hele taget sammen. Det var min redning. Så fik jeg lidt føling med, hvem der boede der, og hvem jeg kunne komme sammen med, men det var alligevel en lille kreds. Vi var ikke rigtig jævnbyrdige, for der var ikke nogen af de andre, der havde en længere skolegang, og de havde ikke nogen uddannelse, de var slet og ret bondekoner. De var gode nok, det var ikke for at lave skel, men der var alligevel lidt forskel. Især Ruth var jeg meget glad ved, men det var ikke sådan, at vi rendte sammen hele tiden. Hvis jeg så Ruth stå ude på gårdspladsen, vinkede vi til hinanden, men ellers kom vi ikke sammen. Jeg var egentlig temmelig isoleret. Jeg tror ikke, jeg var interesseret i en større omgangskreds, for jeg var kun vant til en lille kreds med Hans og Gerda og Gudrun og en mere, som hed Helen, som også var sygeplejerske. Det passede mig egentlig godt med en lille omgangskreds, og det passede også godt for Povl, for han har altid været enspænder. Han elsker at gå alene, at være alene og passe sig selv og sidde og tænke selv, og det har fulgt ham, så hvad det angår har vi egentlig suppleret hinanden. Vi har ikke haft så meget behov for at hænge over hinanden hele tiden. Jeg selv kunne godt lidt at have lidt selskab, men var nok ikke så omfavnende, som jeg burde være, når for eksempel svigermor kom uanmeldt. Jeg har nok også været lidt af en enspænder, og jeg har altid været bange for, at nogen skulle kritisere mig for et eller andet. Jeg kunne nok klare tingene selv, og selv om det ikke var perfekt, så gjorde jeg mig umage, og så måtte det være sådan.


Jeg har nu altid haft et godt forhold til svigermor, men det har aldrig været rigtig hedt, ikke sådan med store knus og alt det der. Det var vores facon derhjemme dengang, det brugte vi jo heller aldrig på Normasvej. Når nu hun var kommet, så syntes jeg det var dejligt, for svigermor var altid sød og venlig og altid meget snakkende. Hun var god at have i et selskab, for der var aldrig et stille øjeblik, hun snakkede altid og kunne altid finde på et eller andet. Godt humør – jeg har altid været glad for svigermor.


I forhold til mine egne forældre var der ikke noget at råbe hurra for med hensyn til vores kontakt. Far var vældig sød og flink, men han arbejdede jo altid. Han var altid inde på kontoret, og når han så endelig kom hjem lørdag aften og søndag, så tog han sit allerældste arbejdstøj på, som var plettet af maling og meget andet, og gik ud i haven. Han var også en enspænder. Mor havde jeg sommetider lidt svært ved at snakke med. Det fandt jeg især ud af, når jeg kom hjem på et senere tidspunkt. Jeg glædede mig til at komme hjem og holde ferie. Når der var gået 3-4 dage, ramte vi gerne sammen med et ordentligt rabalder, fordi jeg havde sagt et eller andet, som ikke var passende. Det var ikke så godt. Det var svært og lidt anstrengende og lidt kunstigt, fordi så skulle jeg prøve at være lidt sødere og snakke efter munden. Mor kunne ikke lide at blive sagt imod, og jeg har altid haft en mening om mange ting. Vi skulle altid til byen en dag, og det var også udmærket, men det var altid det, som mor gerne ville se. Det var de forretninger, hun ville se. Så skulle vi ud at spise, og jeg syntes det var så mærkeligt, for vi sad næsten som fremmede sammen på restaurant – det var kunstigt. Vores forhold har nok altid været sådan, også inden jeg flyttede hjemmefra. Jeg har nok altid været i modsætning til alt. Andreas var så klog og så dygtig og kunne det hele, og Helge var den yngste og var forkælet og måtte alt. Jeg var bare sådan et skrummel midt imellem. Jeg satte mig tit op på bordet på knæ og læste lektier på den måde, og det var ikke særlig yndefuldt. Jeg ved ikke, hvad mor har forstillet sig, jeg skulle være, men jeg var ikke den yndefulde type. Jeg følte mig sommetider som familiens sorte får. Da jeg blev lidt ældre og skulle konfirmeres, kan jeg huske, jeg gik ind til Vartov ude fra skolen - der var nok 4 kilometer ind til konfirmandforberedelse. Når jeg gik forbi de store vinduer, kunne jeg se mit eget spejlbillede, og jeg syntes ikke, jeg gik særlig pænt – sådan lidt stift – så jeg besluttede, at hvis jeg nogensinde fik nogle børn, så skulle de gå til gymnastik, så de blev mere smidige, end jeg var. Og sådan har jeg altid lidt lidt af mindreværdskomplekser og selvkritik. Det har ikke altid været så nemt.


Min familie sagde ikke så meget til, at jeg flyttede på landet. Jeg er jo egentlig af bondeslægt, og det er de fleste danskere, hvis man går tilpas langt tilbage. Men min mormor var så glad, fordi jeg skulle giftes med en bondemand. Det var en støtte for mig, og hun var den eneste, der gav udtryk for, hvad hun syntes. Jeg var også en voksen pige, jeg blev 25 år det år, jeg var på Askov og blev 26 år, inden jeg blev gift, så jeg kunne godt træffe egne beslutninger. Jeg er ikke sikker på, mine forældre savnede mig, men de kom da op og holdt sommerferie og vinterferie. De havde da fornøjelse af at komme til Stenum, og der blev de opvartet. De var gerne på besøg en hel uge, når de endelig kom, og det var sådan set dejligt. Jeg passede mit – jeg passede huset og senere børn og løb rundt som en anden hotelvært og fejede fliserne, så det så pænt ud, inden de skulle sidde der. Jeg var den opvartende type, de skulle bare hygge dem. Far gik en tur ned i marken og så på fuglene og på udsigten og gik lidt i haven og trak måske et stykke ukrudt op, men blandede sig ellers ikke i nogen ting. Og mor sad gerne med sit strikketøj og snakkede med børnene, når de kom forbi. De var på rekreation, og det var også dejligt at kunne give dem sådan en ferie.


Når jeg var i København, lavede jeg heller ingen ting, så det var også rekreation for mig. Jeg gik ture, tog ud at handle, tog til Valby og gik og lavede ingenting. De første år var børnene med i København. Da tog vi Aalborgbåden, så længe den sejlede – indtil blev ruten efter nogle år blev lukket. Første gang vi fløj derover, var Karen 6 dage, og vi skulle til fars 60-års fødselsdag. Næste gang fløj vi, da Bodil var nyfødt, så det var i februar 63. Det var simpelthen så koldt, og skibet sejlede ikke, så da måtte vi tage flyet. Vi havde ikke informeret Henrik grundigt nok om, at vi skulle ud at flyve, så han var ved at dø af skræk, da vi gik op i flyveren. Povl måtte bære Henrik op, for han ville ikke med. Jeg havde jo sagt, at vi skulle sejle, men skibet blev først aflyst den dag, vi skulle afsted, fordi der var is i Limfjorden. Men vi kom til København. Det var en barsk tur at rejse med tre børn, for den gang var der jo ikke noget, der hed papirbleer, så da havde jeg kufferten fyldt med bleer til tre børn - Henrik var dog næsten renlig. Inden vi skulle afsted, var jeg faldet på gårdspladsen lige uden for køkkendøren med kokskassen, fordi jeg skulle fyre i køkkenet. Jeg skulle hente koks ude i udhuset, og så faldt jeg med kokskassen lige op mod brystkassen, så der brækkede et par ribben. Jeg kunne næsten ikke få vejret, da jeg skulle slæbe med den kæmpe kuffert med alle bleerne i. Bodil var et par måneder, Karen var et par år, og så Henrik.


Når børnene kom i skole, kunne de ikke komme med til København, for de skulle passe skolen. Nu om stunder tager man jo rask væk børnene med på ferie, men vi overholdt reglerne, for når børnene skulle i skole, skulle de ikke med. Så passede Povl butikken, og det kunne han også godt. Jeg havde lavet mad i forvejen og lagt det i fryseren. Vi havde oppe ved købmanden købt en lille fryser på 60 liter et af de første år. Den blev sat op i vores spisekammer. Han havde aldrig set sådan en fryser før, så han var så imponeret over den. De første par år kørte vi frostvarer til frysehus, og det fortsatte vi med, for der kan jo ikke være meget i en 60 liters fryseboks, når vi slagtede en gris på 60 kg færdigslagtet foruden grøntsager og bær.


Jeg har aldrig savnet København. Jeg har altid længtes hjem efter Povl, når jeg var på ferie. Vi havde telefon og de havde også telefon derhjemme (på Normasvej), men jeg har aldrig brugt telefonen derhjemme. Jeg har aldrig ringet til mine klassekammerater og spurgt om, hvad vi havde for i lektier og andre ting, og det gjorde jeg heller ikke, når jeg var hjemme på ferie. Så jeg ringede aldrig hjem til Povl i en hel uge. Det syntes jeg var mærkeligt. Jeg skulle bede om at få lov til at ringe, og det ville jeg altså ikke. Det var ikke en selvfølge, man bare tog telefonen. I vores familie skrev man breve til hinanden, og jeg har altid skrevet mange breve, fordi jeg syntes, det var hyggeligt. Det er dejligt at sidde at skrive – at skrive sine tanker. Det er også dejligt at få et brev. Jeg skrev mange breve hjem. Når der var noget, jeg ikke var tilfreds med i hverdagen – og det har der været en del af – så skrev jeg det ikke, for jeg ville jo ikke gøre de andre kede af det. Nu havde jeg jo selv valgt, at jeg godt ville flytte på landet, så skulle jeg ikke gøre vrøvl, for nu var det sådan, og så måtte jeg se at ordne det selv. Det var ikke noget, de andre skulle blandes ind i. Så på den måde kan sådan nogle breve blive i et forskønnelseslys – det er min fornemmelse. De vanskelige og irriterende ting kom ikke med.

